Agt dood in gru-ongelukArgieffoto Agt mense is laat Saterdagaand in ŉ gru-ongeluk op die N11 naby Newcastle in KwaZulu-Natal dood. Volgens voorlopige inligting het ŉ Porsche en ŉ Toyota Fortuner reg van voor gebots. Bheki Ntuli, provinsiale LUR vir vervoer en gemeenskapsveiligheid, het gesê die Porsche het nie nommerplate op gehad nie en dat die bestuurder vermoedelik gejaag het toe die botsing plaasgevind het. “Die Porsche het na die botsing aan die brand geslaan en die vier insittendes het onherkenbaar verkool. Die vier insittendes van die Fortuner, twee volwassenes en twee kinders, is ook op die toneel dood verklaar.” Verkeersbeamptes probeer intussen vasstel wie die eienaar van die Porsche is ten einde die oorledenes te probeer identifiseer. ŉ Zimbabwiese identiteitsdokument is in die Fortuner gevind en volgens Ntuli sal dit hopelik kan help om die oorledenes van dié voertuig te identifiseer. Ntuli het sy medelye met die oorledenes se families betuig en gesê sy departement sal die nodige bystand bied. “Dit is kommerwekkend dat die slagting op ons paaie voortgaan, veral oor naweke. Wat ook kommerwekkend is, is dat dit blyk dat motoriste nie die padreëls en spoedbeperkings nakom nie en dat dit die hoofoorsaak van ongelukke is.”